16-jarige bestuurder sterf in Silverton-ongeluk(Foto: Emer-G-Med) ŉ 16-jarige seun is Sondagoggend dood in ŉ ongeluk waar hy die bestuurder van die motor was. Emer-G-Med is in die vroeë oggendure na die toneel in Pretoriaweg in Silverton ontbied. “Twee voertuie was in die ongeluk betrokke. Een van die motors het oor die middelmannetjie gery en teen ŉ paal tot stilstand gekom.” Drie tienerseuns, vermoedelik almal 16 jaar oud, was in die wrak vasgekeer. “Die bestuurder en een van die passasiers het kritieke beserings opgedoen. Die derde persoon het matige beserings opgedoen.” Met behulp van Tshwane se brandweer en Gauteng se provinsiale reddingseenheid, is meganiese toerusting gebruik om die persone uit die wrak te bevry. “Die toestand van die bestuurder het egter versleg terwyl hy in die wrak vasgekeer was. Hy is deur paramedici dood verklaar op die toneel.” Die pasiënt met kritieke beserings is bevry en op ŉ ventilator geplaas deur Emer-G-Med se paramedici. Hy is met ŉ helikopter na ŉ hospitaal geneem. Die insittendes van die tweede motor het slegs geringe beserings opgedoen.